《写心五首》
元代·方回

世人好图画，山水及动植。
墨煤与粉绘，轴而挂之壁。
画岂有天趣，识假真不识。
我有古盆瓶，清晨井自汲。
时花簪数枝，悠漾泳金鲫。
静坐玩生意，默然若有得。
此见亦浅狭，抚几忽起立。
我家山水乡，莺啼春草碧。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。